## Odluka o osnovici za obračunavanje i plaćanje doprinosa i za ostvarivanje prava iz mirovinskog osiguranja hrvatskih državljana zaposlenih u inozemstvu kod međunarodnih organizacija i stranih poslodavaca ili na brodovima pod stranom zastavom, te hrvatskih državljana zaposlenih na teritoriju Republike Hrvatske kod međunarodnih organizacija

### NN 35/2000 (31.3.2000.), Odluka o osnovici za obračunavanje i plaćanje doprinosa i za ostvarivanje prava iz mirovinskog osiguranja hrvatskih državljana zaposlenih u inozemstvu kod međunarodnih organizacija i stranih poslodavaca ili na brodovima pod stranom zastavom, te hrvatskih državljana zaposlenih na teritoriju Republike Hrvatske kod međunarodnih organizacija

# HRVATSKI ZAVOD ZA MIROVINSKO OSIGURANJE

**826**

Na temelju članka 141. točke 3. Zakona o mirovinskom
osiguranju (»Narodne novine«, broj 102/98), članka
19. točke 1. i članka 20. točke 12. Statuta
Hrvatskog zavoda za mirovinsko osiguranje (»Narodne novine«,
broj 163/98), Upravno vijeće Hrvatskog zavoda za mirovinsko
osiguranje, na sjednici održanoj 28. ožujka 2000. donosi

## ODLUKU

### O OSNOVICI ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG OSIGURANJA HRVATSKIH DRŽAVLJANA ZAPOSLENIH U INOZEMSTVU KOD MEĐUNARODNIH ORGANIZACIJA I STRANIH POSLODAVACA ILI NA BRODOVIMA POD STRANOM ZASTAVOM, TE HRVATSKIH DRŽAVLJANA ZAPOSLENIH NA TERITORIJU REPUBLIKE HRVATSKE KOD MEĐUNARODNIH ORGANIZACIJA

Članak 1.

Osnovice osiguranja za obračunavanje i plaćanje doprinosa
i za ostvarivanje prava iz mirovinskog osiguranja za osiguranike
iz članka 16. stavka 1. i stavka 2. Zakona o mirovinskom
osiguranju (u daljnjem tekstu: ZOMO) utvrđuju se prema stupnju
stručne spreme i to:

1. za osiguranike koji imaju stručnu spremu sedmog ili
osmog stupnja (VSS) u svoti od 5.420,00 kn

2. za osiguranike koji imaju stručnu spremu petog ili šestog
stupnja (VŠS ili VKV radnici) u svoti od 5.188,00 kn

3. za osiguranike koji imaju stručnu spremu trećeg
ili četvrtog stupnja (SSS ili KV radnici) u svoti od 3.942,00
kn

4. za osiguranike koji imaju stručnu spremu prvog ili drugog
stupnja (niža stručna sprema ili PKV radnik) u svoti
od 2.953,00 kn

5. za osiguranike koji nemaju stručnu spremu u svoti od
2.486,00 kn.

Članak 2.

Osiguranici iz članka 1. točke 1. do 5. ove odluke,
na temelju pismenog zahtjeva, u skladu s člankom 144. ZOMO,
mogu izabrati višu osnovicu osiguranja od osnovice iz članka
1. ove odluke.

Više osnovice osiguranja utvrđuju se posebnom odlukom
Zavoda.

Članak 3.

Ako je ugovorena plaća za osiguranike iz članka 1.
točke 2. ove odluke veća od osnovice osiguranja,
primjenjuje se ugovorena plaća za obračunavanje i
plaćanje doprinosa.

Članak 4.

Doprinos za mirovinsko osiguranje osoba iz članka 1. ove
odluke obračunava se i plaća prema Zakonom utvrđenoj
stopi doprinosa za mirovinsko osiguranje na pripadajuću
osnovicu osiguranja, a način obračunavanja doprinosa
i plaćanja doprinosa utvrđuje se Pravilnikom o načinu
obračunavanja i plaćanja doprinosa za mirovinsko
osiguranje (»Narodne novine«, broj 3/99).

Članak 5.

Na dan stupanja na snagu ove odluke prestaje vrijediti Odluka
o osnovici za obračunavanje i plaćanje doprinosa
i za ostvarivanje iz mirovinskog osiguranja hrvatskih državljana
zaposlenih u inozemstvu kod međunarodnih organizacija i stranih
poslodavaca ili na brodovima pod stranom zastavom, te hrvatskih
državljana zaposlenih na teritoriju Republike Hrvatske kod
međunarodnih organizacija (»Narodne novine«, broj
1/99).

Članak 6.

Ova odluka stupa na snagu sljedećeg dana nakon objave u
»Narodnim novinama«, a primjenjuje se od 1. travnja
2000.

Klasa: 140-13/00-01/2212
Urbroj: 341-99-01/00-17
Zagreb, 28. ožujka 2000.

Predsjednik
Upravnog vijeća Hrvatskoga zavoda
za mirovinsko osiguranje
**prof. dr. sc. Željko Potočnjak,** v. r.

Odluka, NN 35/2000-826